“วิชัย”ยันกลุ่ม”ทองแตง” ซื้อหุ้นเพิ่มทุนTWZเกินสิทธิ พร้อมดันบ.ลูกธุรกิจพลังงานเข้าตลาดฯ
กลุ่ม "วิชัย ทองแตง" เล็งซื้อหุ้นเพิ่มทุน TWZ เกินสิทธิ เตรียมดันบริษัทลูกทำธุรกิจพลังงานทดแทนเข้าตลาดฯ
22 ส.ค. 2560

นายวิชัย ทองแตง ในฐานะครอบครัวของกลุ่มผู้ถือหุ้นใหญ่ของ บริษัท ทีดับบลิวแซด คอร์ปอเรชั่น จำกัด (มหาชน) หรือ TWZ เปิดเผยว่า กลุ่มทองแตงพร้อมใช้สิทธิซื้อหุ้นเพิ่มทุน TWZ และหากมีหุ้นเพิ่มทุนเหลือก็จะพิจารณาจองซื้อเพิ่มเติม เนื่องจากเห็นว่าการที่ TWZ ขยายเข้าสู่ธุรกิจพลังงานทดแทนจะเป็นแหล่งเพิ่มรายได้และกำไรในระยะยาว และคาดว่า TWZ จะนำธุรกิจพลังงานเข้าจดทะเบียนในตลาดหลักทรัพย์ฯต่อไปในอนาคต
“การเพิ่มทุนในคราวนี้ ผมคิดว่าเป็นการเพิ่มทุนที่ส่งผลดีกับบริษัทในระยะยาว โดยผมจะสนับสนุนแหล่งเงินทุนให้กับบริษัทโดยการใช้สิทธิเพิ่มทุนอย่างแน่นอน โดยเฉพาะบริษัทได้เปิดโอกาสให้ผู้ถือหุ้นจองเกินสิทธิได้ ซึ่งหากมีหุ้นที่เหลือจากการใช้สิทธิ ผมก็จะพิจารณาใช้สิทธิจองซื้อเองอีกด้วย” นายวิชัย กล่าว
อนึ่ง ข้อมูลตลาดหลักทรัพย์ฯ ณ เดือน ส.ค.60 พบว่าผู้ถือหุ้นใหญ่ของ TWZ ประกอบด้วย นายพุทธชาติ รังคสิริ ถือหุ้น 8.68% ,นายสิปปกร ขาวสอาด ถือหุ้น 3.42% ,นายจาตุรนต์ โกมลมิศร์ ถือหุ้น 3.21% ,นายอัฐ ทองแตง ถือหุ้น 2.63% ,นางเพชรัตน์ ทองแตง ถือหุ้น 2.58% ,นางสาวณัฐนุช รังคสิริ ถือหุ้น 1.82% เป็นต้น
ขณะที่ TWZ จะเสนอขายหุ้นเพิ่มทุนให้กับผู้ถือหุ้นเดิม สัดส่วน 7 หุ้นเดิมต่อ 2 หุ้นใหม่ ในราคาหุ้นละ 0.25 บาท คาดว่าจะได้รับเงินเพิ่มทุน 445.48 ล้านบาท เพื่อนำไปลงทุนโครงการพลังงานทั้งหมด แบ่งเป็นโครงการพลังงานแสงอาทิตย์ 200 ล้านบาท และพลังงานทางเลือกอื่นอีก 200 ล้านบาท กำหนดวันจองซื้อและชำระค่าหุ้นในวันที่ 21-25 ส.ค.นี้
โดยการขยายธุรกิจเข้าสู่พลังงานทดแทนของ TWZ เห็นว่าเป็นแผนธุรกิจที่ดี ที่จะเพิ่มแหล่งรายได้และกำไรแบบยั่งยืนและแน่นอนในระยะยาว เนื่องจากธุรกิจของ TWZ ในปัจจุบันส่วนใหญ่จะเป็นแบบซื้อมาขายไป หากมีธุรกิจที่มีรายได้ต่อเนื่องสม่ำเสมอเข้ามา ก็จะเป็นการลดความผันผวนของรายได้และกำไรมากขึ้น ซึ่งปัจจุบันทาง TWZ ก็ได้ดำเนินธุรกิจโครงการพลังงานโซลาร์อยู่แล้วจำนวน 5 MW ทำให้เห็นศักยภาพของบริษัทย่อยในธุรกิจเกี่ยวกับพลังงานที่ชัดเจนขึ้น มีโฟกัสในการทำธุรกิจที่แน่นอน
“แน่นอนว่าในระยะเวลาอันสั้นนี้ ทางบริษัทคงมีแผนที่จะนำบริษัทย่อยที่ดำเนินธุรกิจพลังงานดังกล่าวเข้าจดทะเบียนในตลาดหลักทรัพย์ฯ ต่อไป ทำให้มีมูลค่าเพิ่มที่สูงขึ้น ทั้งกับบริษัทย่อยเองและกับ TWZ ด้วย” นายวิชัย กล่าว
สำหรับผู้ถือหุ้นใหญ่อันดับ 1-5 ของ TWZ มีดังนี้
(ภาพรวมข้อมูลผู้ถือหุ้น ณ วันที่ 02/08/2560)